Id-Deċiżjoni tal-Kummissjoni
tas-6 ta' Jannar 2004
dwar il-kondizzjonijiet tas-saħħa tal-Komunità ta' l-importi ta' l-annimali u l-laħam frisk, inkluż l-ikkapuljat minn pajjiżi terzi, u li temenda d-Deċiżjonijiet 79/542/KEE, 2000/572/KE u 2000/585/KE
(innotifikata bid-dokument numru K(2003) 5248)
(Test b'rilevanza għaż-ŻEE)
(2004/212/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 72/462/KEE tat-12 ta' Diċembru 1972 dwar il-problemi ta' l-ispezzjoni tas-saħħa u tal-veterinarji ma' l-importazzjoni ta' annimali bovini, ovini u tal-familja tal-mogħoż, u l-majjali, laħam frisk u prodotti tal-laħam minn pajjiżi terzi [1], kif l-aħħar emendata mir-Regolament (KE) Nru 807/2003 [2], u b'mod partikolari l-Artikolu 3(1), 6(3), 7 u 8, 11(2), 14(3)(ċ) u (d), 15, 16(1), 17(2)(b) u (d) u 22(2) tagħha,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tippreskrivi l-prinċipji li jirregolaw l-organizzazzjoni ta' l-ispezzjonijiet veterinarji fuq l-annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE [3], kif l-aħħar emendati mid-Direttiva 96/43/KE [4], u b'mod partikolari l-Artikolu 18B tagħha,
Wara li kkunsidrat id-Direttiva tal-Kunsill 92/45/KEE tas-16 ta' Ġunju 1992 dwar il-problemi tas-saħħa pubblika u s-saħħa ta' l-annimali dwar il-qtil ta' annimali slavaġġ tal-kaċċa u t-tqegħid fuq is-suq tal-laħam ta' l-annimali slavaġġ tal-kaċċa [5], kif l-aħħar emendata mir-Regolament (KE0 Nru 806/2003 [6], u b'mod partikolari l-Artikolu 16(2)(ċ) u (3) tagħha,
Wara li kkunsidrat id-Direttiva tal-Kunsill 92/65/KEE tat-13 ta' Lulju 1992 li tniżżel il-ħtiġiet għas-saħħa ta' l-annimali li jirregolaw il-kummerċ fi u l-importi lejn il-Komunità ta' l-annimali, is-semen, l-ova u l-embriji li mhumiex suġġetti għall-ħtiġijiet tas-saħħa ta' l-annimali mniżżla fir-regoli speċifiċi tal-Komunità riferuti fl-Anness A(1) tad-Direttiva 90/425/KEE [7], kif l-aħħar emendata mir-Regolament tal-Kummissjoni (KE) Nru 1398/2003 [8], u b'mod partikolari l-Artikoli 6(1)(e), 17(2) u (3), 18(1) u 19 tagħha,
Wara li kkunsidrat id-Direttiva tal-Kunsill 92/118/KEE tas-17 ta' Diċembru 1992 li tniżżel il-ħtiġiet għas-saħħa pubblika u s-saħħa ta' l-annimali li jirregolaw il-kummerċ fi u l-importi lejn il-Komunità tal-prodotti li mhumiex suġġetti għat-tali ħtiġiet imniżżla fir-regoli speċifiċi tal-Komunità riferuti fl-Anness A, Kapitolu I, tad-Direttiva 89/662/KEE u, dwar il-patoġeni, tad-Direttiva 90/425/KEE [9], kif l-aħħar emendata mid-Deċiżjoni tal-Kummissjoni 2003/721/KE [10], u b'mod partikolari l-Artikolu 10 tagħha,
Wara li kkunsidrat id-Direttiva tal-Kunsill 94/65/KEE ta' l-14 ta' Diċembru 1994 li tniżżel il-ħtiġiet għall-produzzjoni u t-tqegħid fuq is-suq ta' kapuljat u preparazzjonijiet tal-laħam [11], kif l-aħħar emendata mir-Regolament Nru 806/2003, u b'mod partikolari l-Artikoli 13 u 14 tagħha,
Wara li kkunsidrat ir-Regolament (KE) Nru 999/2001 tal-Parlament Ewropew u tal-Kunsill tat-22 ta' Mejju 2001 li jniżżel ir-regoli għall-prevenzjoni, il-kontroll, u l-qerda ta' ċerti enċefalopatiji sponġiformi li jittieħdu [12], kif l-aħħar emendat mir-Regolament tal-Kummissjoni (KE) Nru 2245/2003 [13], u b'mod partikolari l-Artikoli 15(3), 16(7) u 23 tiegħu,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tniżżel ir-regoli tas-saħħa ta' l-annimali li jirregolaw il-produzzjoni, l-ipproċessar, id-distribuzzjoni, u l-introduzzjoni tal-prodotti ta' oriġini ta' l-annimali għall-konsum tal-bniedem [14], u b'mod partikolari l-Artikoli 8 u 9(2) tagħha,
Billi:
(1) Id-diposizzjonijiet tal-Komunità dwar il-kondizzjonijiet tas-saħħa ta' l-annimali għall-importi minn pajjiżi terzi ta' annimali ħajjin, il-laħam frisk tagħhom u l-prodotti tal-laħam jeħtieġu, f'termini ġenerali, (i) li dawn l-importi huma awtorizzati biss minn pajjiż terz jew parti minnu li jidher fuq lista ta' pajjiżi terzi awtorizzati, u (ii) li dawn l-annimali u l-prodotti jħarsu l-kondizzjonijiet tas-saħħa li għandhom ikunu ċċertifikati minn veterinarju uffiċjali tal-pajjiż li qed jesporta permezz ta' ċertifikat.
(2) Bil-ħsieb li jkunu ssimplifikati l-bidliet leġislattivi fil-leġislazzjoni tal-Komunità li jistgħu jsiru kull meta tinbidel is-sitwazzjoni tal-mard ta' l-annimali f'pajjiż terz, ikun xieraq li jinġabru flimkien taħt att legali waħed l-kondizzjonijiet ta' l-importazzjoni, inklużi l-lista tal-pajjiżi terzi u l-mudelli taċ-ċertifikati, li huma applikabbli għall-importazzjoni lejn il-Komunità ta' kull tip ta' Artiodactyla u Proboscidea u laħam frisk minn dawn l-annimali u mill-familja taż-żiemel.
(3) Id-Deċiżjoni tal-Kunsill 79/542/KEE [15] tħejji lista ta' pajjiżi terzi li minnhom l-Istati Membri jawtorizzaw l-importi ta' l-annimali ta' l-ispeċi tal-baqra, majjali, familja taż-żiemel, nagħaġ u mogħoż, laħam frisk u prodotti tal-laħam, skond id-disposizzjonijiet ta' l-Artikolu 3 tad-Direttiva 72/462/KEE. Din id-Deċiżjoni fl-istorja kienet ir-riferenza ewlenija biex jinbdew il-proċeduri tal-Komunità li jħallu l-esporti minn pajjiżi terzi ta' varjetà kbira ta' annimali u d-derivattivi tagħhom; madankollu, din kienet mibdula għal-laħam frisk, inkluż l-ikkapuljat, mid-Direttiva tal-Kunsill 2002/99/KE. Għalhekk, huwa l-każ li d-Deċiżjoni 79/542/KEE hija aġġornata bħala l-bażi għall-konsolidazzjoni preżenti.
(4) L-Artikolu 12 tad-Direttiva tal-Kunsill 90/426/KEE tas-26 ta' Ġunju 1990 dwar il-kondizzjonijiet tas-saħħa ta' l-annimali li jirregolaw il-moviment u l-importazzjoni minn pajjiżi terzi tal-familja taż-żiemel [16], jistabbilixxi li l-importazzjonijiet ta' dawn l-annimali huma permessi biss mill-pajjiżi terzi, jew parti minnhom, li jidhru f'lista li għandha tiddaħħal fil-lista ta' pajjiżi terzi mniżżla skond id-disposizzjonijiet ta' l-Artikolu 3 tad-Direttiva 72/462/KEE. Madankollu, id-deċiżjonijiet tal-Kummissjoni adottati fuq il-bażi tad-Direttiva 90/426/KEE u dwar il-kondizzjonijiet tas-saħħa għall-importazzjonijiet tal-familja taż-żiemel jipprovdu għal-listi tal-pajjiżi terzi awtorizzati biex jesportaw dawn l-annimali lejn il-Komunità.
(5) Ir-regoli li jirregolaw il-kondizzjonijiet tas-saħħa ta' l-annimali għall-importazzjoni ta' annimali ħajjin skond id-Direttiva 72/462/KEE, b'mod partikolari d-disposizzjonijiet ta' l-Artikolu 3 li jirreferu għal lista tal-pajjiżi terzi awtorizzati għall-esportazzjoni ta' l-annimali ħajjin, se jinbidlu bid-Direttiva tal-Kunsill [17] li tniżżel ir-regoli tas-saħħa ta' l-annimali għall-importazzjoni lejn il-Komunità ta' ċerti annimali ħajjin u li temenda d-Direttivi 72/462/KEE, 90/426/KEE, 92/65/KEE u 97/78/KE. F'dan il-kuntest, l-Artikolu 12 tad-Direttiva 90/426/KEE se tkun emendata biex tistabbilixxi fih il-prinċipji biex titħejja lista speċifika ta' pajjiżi terzi awtorizzati jużaw il-mudelli speċifiċi taċ-ċertifikati tas-saħħa meħtieġa biex jesportaw il-familja taż-żiemel lejn il-Komunità. Barra minn hekk, din id-Direttiva tbassar disposizzjonijiet speċifiċi għall-annimali importati lejn il-Komunità taħt ċerti transazzjonijiet mhux kummerċjali.
(6) Għar-raġunijiet ta' hawn fuq, u minħabba l-kummerċ speċifiku fl-annimali importati taħt ċerti transazzjonijiet mhux kummerċjali, huwa diġà xieraq li jkunu esklużi l-familja taż-żiemel u l-annimali għall-wirjiet, esibizzjonijiet, skopijiet xjentifiċi (inklużi konservazzjoni jew sperimentali) u kummiedji mill-iskop tad-Deċiżjoni 79/542/KEE.
(7) Dwar l-importazzjoni tal-prodotti tal-laħam, fuq il-bażi tad-disposizzjonijiet tad-Direttivi 72/462/KEE, 77/99/KEE u 92/118/KEE, id-Deċiżjonijiet tal-Kummissjoni 97/221/KE [18] u 97/222/KE [19] iniżżlu, rispettivament, il-kondizzjonijiet għas-saħħa ta' l-annimali u l-mudell taċ-ċertifikat tal-veterinarju u l-lista tal-pajjiżi terzi li minnhom l-Istati Membri jawtorizzaw l-importazzjoni tal-prodotti tal-laħam miksuba minn varjetà kbira ta' annimali. Għalhekk, dawn iż-żewġ deċiżjonijiet diġà jipprovdu r-regoli armonizzati dwar il-kondizzjonijiet għas-saħħa ta' l-annimali ma' l-importazzjoni minn pajjiżi terzi tal-prodotti tal-laħam. Għalhekk, sabiex tkun evitata d-duplikazzjoni tal-listi tal-pajjiżi terzi awtorizzati biex jesportaw dawn il-prodotti, huwa l-każ li l-prodotti tal-laħam ikunu esklużi mill-iskop tad-Deċiżjoni 79/542/KEE.
(8) Dwar dawk l-istabbilimenti fejn annimali ħajjin jinżammu jew jitrabbew regolarment, id-Direttiva 72/462/KEE tipprovdi d-definizzjoni ta' "żamma" għall-annimali ta' l-ispeċi tal-baqra, ovini, tal-familja tal-mogħoż u tal-majjal domestiċi, u d-Direttiva 92/65/KEE tiddefinixxi "korp, istituzzjoni jew Ċentru approvat" għal tipi oħra ta' annimali. Bil-ħsieb li jkunu armonizzata u ssimplifikata t-terminoloġija li qed tintuża għall-iskop ta' din id-Deċiżjoni, ikun xieraq li jkunu kkonsolidati taħt definizzjoni waħda l-istabbilimenti kollha fejn kull tip ta' Artiodactyla u Proboscidea regolarment tinżamm jew titrabba.
(9) Id-Deċiżjoni tal-Kummissjoni 2000/572/KE [20], tniżżel il-kondizzjonijiet tas-saħħa ta' l-annimali u tas-saħħa pubblika u ċ-Ċertifikazzjoni veterinarja ta' l-ikkapuljat u l-preparazzjonijiet tal-laħam minn pajjiżi terzi. Laħam ikkapuljat iffriżat f'temperaturi baxxi jista' jsir biss mil-laħam ta' l-annimali domestiċi ta' l-ispeċi tal-baqra, ovini, tal-mogħoż u tal-majjali, u l-istess tħassib dwar il-mard ta' l-annimali u s-saħħa ta' l-annimali li japplikaw bl-istess mod bħal dawk għal-laħam frisk mit-tali annimali. Madankollu, il-preparazzjonijiet tal-laħam jistgħu jinkorporaw laħam minn annimali mhux mammali oħra. Għalhekk, id-Deċiżjoni 2000/572/KE għandha tkun emedata sabiex jitneħħa mill-iskop tagħha l-ikkapuljat minn annimali domestiċi tas-saqajn maqsumin f'żewġ partijiet li jista' jkun inkorporat f'manjiera aktar armonizzata fid-Deċiżjoni 79/542/KEE, filwaqt li jżommu l-kondizzjonijiet applikabbli għall-importazzjoni tal-preparazzjonijiet tal-laħam f'deċiżjoni separata.
(10) Id-Deċiżjoni tal-Kummissjoni 2000/585/KE [21] tniżżel il-kondizzjonijiet tas-saħħa ta' l-annimali u tas-saħħa pubblika u ċ-Ċertifikazzjoni veterinarja għall-importazzjoni ta' laħam tal-kaċċa selvaġġa u tar-razzett u laħam tal-fenek minn pajjiżi terzi mniżżla fiha. Għal-laħam mill-kaċċa ta' annimali tar-razzett u slavaġġ tas-saqajn maqsumin f'żewġ partijiet u tal-familja taż-żiemel l-istess tħassib dwar il-mard ta' l-annimali u s-saħħa ta' l-annimali japplikaw bħal-laħam frisk minn annimali domestiċi ta' l-ispeċi tal-baqra, majjali, tal-familja taż-żiemel, nagħaġ u mogħoż. Għalhekk, id-Deċiżjoni 2000/585/KE għandha tkun emedata sabiex jitneħħew mill-iskop tagħha l-kondizzjonijiet ta' l-importazzjoni tal-laħam minn annimali tal-kaċċa tas-saqajn maqsumin f'żewġ partijiet tar-razzett jew slavaġġ u mill-familja taż-żiemel li għandhom ikunu inkorporati f'manjiera aktar armonizzata fid-Deċiżjoni 79/542/KEE, skond il-ħtiġiet tad-Direttiva 2002/99/KE.
(11) Id-Deċiżjoni tal-Kummissjoni 84/390/KEE [22] kienet adottata fuq il-bażi tad-Direttiva 72/462/KEE u tipprovdi għall-kondizzjonijiet għall-approvazzjoni ta' postijiet ta' spezzjoni fuq il-fruntiera fuq l-importi ta' annimali ħajjin ta' l-ispeċi tal-baqra u l-majjali, u laħam frisk li jiġi minnhom. Mid-dħul fis-seħħ tad-Direttivi tal-Kunsill 90/675/KEE [23] u 91/496/KEE, u d-deċiżjonijiet tal-Kummissjoni tagħhom ta' implimentazzjoni, id-disposizzjonijiet tad-Deċiżjoni 84/390/KEE m'għadhomx jgħoddu aktar u għalhekk għandhom jitħassru.
(12) Id-Deċiżjoni tal-Kummissjoni 91/189/KEE [24] tistabbilixxi l-protokolli għall-istandardizzazzjoni tal-materjali u tal-proċeduri għall-eżamijiet dijanjostiċi tal-veterinarji u l-kondizzjonijiet għall-approvazzjoni tas-swieq dwar l-importazzjoni ta' annimali domestiċi ta' l-ispeċi tal-baqra u tal-majjal minn pajjiżi terzi. Id-disposizzjonijiet għall-approvazzjoni tas-swieq tal-kummerċ ta' l-annimali maħsuba għall-esportazzjoni lejn il-Komunità Ewropea m'għadhomx japplikaw. Għalhekk dik id-deċiżjonigħandha titħassar u d-disposizzjonijiet tagħha dwar il-protokolli għall-istandardizzazzjoni tal-materjali u l-proċeduri għall-eżamijiet veterinarji inkorporati b'manjiera aktar armonizzata fid-Deċiżjoni 79/542/KEE.
(13) Id-Deċiżjonijiet tal-Kummissjoni 93/198/KE [25] u 97/232/KE [26] iniżżlu, rispettivament, il-kondizzjonijiet tas-saħħa ta' l-annimali u ċ-Ċertifikazzjoni veterinarja għall-importazzjoni tan-nagħaġ u l-mogħoż, u l-lista tal-pajjiżi terzi li minnhom l-Istati Membri jawtorizzaw l-importazzjoni tat-tali annimali. Id-Deċiżjoni tal-Kummissjoni 2002/199/KE [27] tistabbilixxi l-kondizzjonijiet tas-saħħa ta' l-annimali u ċ-Ċertifikazzjoni veterinarja għall-importazzjoni ta' l-annimali ħajjin ta' l-ispeċi tal-baqra u l-majjali, u l-lista tal-pajjiżi terzi li minnhom l-Istati Membri jawtorizzaw it-tali importazzjonijiet. Dwar l-annimali li għandhom is-saqajn maqsumin f'żewġ partijiet, koperti mid-Direttiva 92/65/KEE, il-kondizzjonijiet tas-saħħa, iċ-Ċertifikazzjoni veterinarja, u l-lista tal-pajjiżi terzi awtorizzati li jimportaw dawn l-annimali lejn il-Komunità għandhom ikunu armonizzati fuq livell tal-Komunità. Għal dawn l-annimali kollha, l-istess ħsibijiet japplikaw dwar il-mard ta' l-annimali u s-saħħa ta' l-annimali. Għalhekk, id-Deċiżjonijiet 93/198/KE, 97/232/KE u 2002/199/KE għandhom jitħassru u d-disposizzjonijiet tagħhom inkorporati f'manjiera aktar armonizzata fid-Deċiżjoni 79/542/KEE. Barra minn hekk, sabiex jippriservaw l-istat ta' saħħa ta' l-annimali esportati minn pajjiż terz matul it-trasport tagħhom lejn il-Komunità, disposizzjonijiet speċifiċi għandhom ikunu stabbiliti.
(14) Id-Deċiżjoni tal-Kummissjoni 93/52/KEE [28] tirreġistra l-konformità minn ċerti Stati Membri jew reġjuni mal-ħtiġiet dwar il-bruċellosi (B. melitensis) u tagħtih l-istat ta' Stat Membru jew reġjun uffiċjalment ħieles mill-mard; dan jippermetti lil dawn l-Istati Membri li jakkwistaw garanziji addizzjonali li għandhom jitwasslu b'Ċertifikazzjoni.
(15) Id-Deċiżjonijiet tal-Kummissjoni 80/801/KEE [29], 80/804/KEE [30], 81/526/KEE [31], 81/887/KEE [32], 82/414/KEE [33], 82/426/KEE [34], 83/84/KEE [35], 83/380/KEE [36], 84/292/KEE [37], 84/294/KEE [38], 86/63/KEE [39], 86/72/KEE [40], 86/117/KEE [41], 86/463/KEE [42], 89/197/KEE [43], 89/221/KEE [44], 90/445/KEE [45], 91/73/KEE [46], 91/445/KEE [47], 91/446/KEE [48], 92/280/KEE [49], 93/402/KE [50], 98/371/KE [51], 98/625/KE [52], 1999/283/KE [53] u 2001/745/KE [54] jipprovdu l-kondizzjonijiet tas-saħħa ta' l-annimali u ċ-Ċertifikazzjoni veterinarja għall-importazzjoni ta' laħam frisk ta' l-annimali domestiċi ta' l-ispeċi tal-baqra, ovini, tal-mogħoż, tal-majjali jew tal-familja taż-żiemel minn bosta pajjiżi terzi. Għalhekk, dawn id-deċiżjonijiet għandhom jitħassru u d-disposizzjonijiet tagħhom inkorporati f'manjiera aktar armonizzata fid-Deċiżjoni 79/542/KEE.
(16) L-Uffiċċju Internazzjonali tal-Mard Epiżotiċi u l-Codex Alimentarius stabbilixxew linji ta' gwida dwar il-prinċipji taċ-Ċertifikazzjoni li l-veterinarji għandhom jimxu magħhom. Huwa preskritt f'dawn il-prinċipji li l-veterinarju li qed jiċċertifika, jiċċertifika biss affarijiet li jaqgħu taħr l-għarfien tagħhom fil-mument tal-firma taċ-ċertifikat, jew li kienu ċċertifikati separatament minn uffiċjal ta' awtorità kompetenti oħra. Barra minn hekk, id-Direttiva tal-Kunsill 96/93/KE [55] tniżżel l-istandards taċ-Ċertifikazzjoni li huma meħtieġa għal Ċertifikazzjoni valida u biex tipprevjeni l-frodi. Għalhekk, huwa l-każ li jkun żgurat li r-regoli u l-prinċipji applikati minn uffiċjali li jiċċertifikaw ta' pajjiżi terzi jipprovdu garanziji li huma ekwivalenti għal dawk imniżżla fid-Direttiva 96/93/KE u li l-mudelli taċ-ċertifikati veterinarji mniżżla fid-Deċiżjoni 79/542/KEE għandhom jirriflettu esklussivament il-fatti li jistgħu jkunu ċċertifikati fil-mument meta jinħareġ iċ-ċertifikat.
(17) Bil-ħsieb li jkun infurmat il-veterinarju li qed jiċċertifika, l-importaturi, u l-awtoritajiet kompetenti fl-Istat Membru fejn iċ-ċertifikati jkunu ppreżentati, aktar dettalji għandhom ikunu stabbiliti fin-noti li jirreferu għall-perjodu tal-validità taċ-ċertifikat, id-data tal-ħruġ u xi jkopri. Għall-istess raġunijiet, spjegazzjonijiet dwar ċerti definizzjonijiet, dwar garanziji supplimentarji taħt kondizzjonijiet speċifiċi u dwar il-ħtiġiet ta' żammiet, fond, u annimali, għandhom jakkumpanjaw kull mudell ta' ċertifikat skond il-każ.
(18) In-Nazzjonijiet Uniti stabbilixxew linji gwida għall-użu ta' qafas komuni u l-qagħda kif jitħejjew id-dokumenti kummerċjali. Taħt il-protezzjoni ta' bosta korpi internazzjonali li jieħdu ħsieb il-faċilitazzjoni tal-proċeduri tal-kummerċ internazzjoni, hemm prinċipji u regoli ġodda li għandhom ikunu segwiti biex jinħarġu ċertifikati maħsuba għal transazzjonijiet internazzjonali. Dwar il-proċeduri taċ-Ċertifikazzjoni, l-Uffiċċju Internazzjonali tal-Mard Epiżotiċi u l-Codex Alimentarius stabbilixxew linji gwida dwar l-użu ta' Ċertifikazzjoni elettronika.
(19) Bil-ħsieb li jkun armonizzat l-arranġament taċ-ċertifikati veterinarji li għandhom jinħarġu u jitwasslu mill-uffiċjal veterinarju tal-pajjiż li jesporta, u biex ikun iffaċilitat l-użu possibbli tal-mezzi elettroniċi tat-trasferiment taċ-ċertifikati, huwa l-każ li l-mudelli taċ-ċertifikati veterinarji mniżżla fid-Deċiżjoni 79/542/KEE għandhom jiġu arranġati hekk, flimkien man-noti biex ikunu prodotti dawn iċ-ċertifikati fil-pajjiż li jesporta.
(20) L-Anness A tad-Direttiva 72/462/KEE iniżżel il-kampjun taċ-ċertifikat tas-saħħa pubblika għall-importazzjonijiet minn pajjiżi terzi ta' laħam frisk ta' l-annimali domestiċi ta' l-ispeċi tal-baqra, ovini, tal-mogħoż, tal-majjal, jew tal-familja taż-żiemel, maħsuba għall-konsum tal-bniedem. Dwar il-laħam ta' annimali tal-kaċċa tar-razzett jew slavaġġ, il-ħtiġiet taċ-Ċertifikazzjoni tas-saħħa ta' l-annimali u tas-saħħa pubblika, inkluża l-istat tajjeb ta' l-annimal, iddaħħlu fil-mudell taċ-ċertifikati ta' kull kategorija tal-laħam mid-Deċiżjoni tal-Kummissjoni 2000/585/KE. Miżuri ġodda tal-Komunità qed ikunu adottati fl-oqsma tas-saħħa ta' l-annimali u tas-saħħa pubblika li tikkonċerna l-importazzjonijiet ta' annimali ħajjin u tal-laħam frisk tagħhom.
(21) Bil-ħsieb li jkunu armonizzati l-kondizzjonijiet ta' l-importazzjoni, li tkun żgurata t-trasparenza tal-ħtiġiet tal-Komunità u tkun ssimplifikata l-proċedura leġislattiva biex taġġorna l-leġislazzjoni tal-Komunità, ikun il-każ li jkunu inkorporati f'kull mudell taċ-ċertifikat veterinarju mniżżel fid-Deċiżjoni 79/542/KEE il-ħtiġiet relevanti li huma meħtieġa għall-esportazzjoni lejn il-Komunità ta' kull kategorija ta' annimal jew laħam. Madankollu, disposizzjonijiet oħra ta' saħħa ta' skop aktar ġenerali adottati fuq livell tal-Komunità għadhom jikkondizzjonaw l-aċċettazzjoni aħħarija ta' l-importazzjoni lejn il-Komunità ta' din il-merkanzija. Dawn id-disposizzjonijiet huma mniżżlin fid-Direttiva tal-Kunsill 96/23/KE tad-29 ta' April 1996, dwar miżuri biex jissorveljaw is-sostanzi u r-residwi tagħhom f'annimali ħajjin u prodotti ta' l-annimali [56] u r-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002, li jniżżel il-prinċipji u l-ħtiġiet ġenerali tal-liġi ta' l-ikel, li jistabbilixxi l-Awtorità Ewropea tas-Sigurtà ta' l-Ikel u li jniżżel l-proċeduri fi kwistjonijiet ta' sigurtà ta' l-ikel [57]. Jistgħu jirriżultaw ukoll minn miżuri ta' salvagwardji kif ipprovduti fid-Direttivi 91/496/KEE u 97/78/KE.
(22) In-nomenklatura tat-tariffi u statistikali mad-dinja kollha jikklassifikaw l-annimali ħajjin, il-laħam tagħhom, u derivattivi oħra f'kategoriji differenti billi jallokawlhom kodiċi u definizzjonijiet speċifiċi. Id-dikjarazzjonijiet lill-awtoritajiet doganali ta' din il-merkanzija mill-importaturi għandhom jikkunsidraw dawn il-kategoriji ta' l-annimali u l-prodotti. Id-disposizzjonijiet tad-Direttivi 91/496/KEE u 97/78/KE dwar il-kontrolli veterinarji fuq il-fruntieri tal-Komunità jeħtieġu kollaborazzjoni mill-viċin bejn il-post ta' l-ispezzjoni fuq il-fruntiera u l-uffiċċju doganali fejn l-annimali u l-prodotti ta' oriġini ta' l-annimali jaslu minn barra l-Komunità.
(23) Bil-ħsieb li jkunu armonizzati u ffaċilitati l-proċeduri ta' l-importazzjoni fuq il-fruntieri tal-Komunità, huwa l-każ li kull kunsinna ppreżentata għall-importazzjoni tkun akkumpanjata miċ-ċertifikat veterinarju xieraq.
(24) Barra minn hekk għall-Awstralja, peress li laħam frisk tat-tjur u tjur ħajjin biss, b'mod partikolari laħam ta' għasfur li ma jtirx u għasafar li ma jtirux, jistgħu jkunu importati taħt ċerti ħtiġiet speċifiċi ta' eżami minħabba l-użu tat-tilqim tal-marda ta' Newcastle, li mhux konformi mal-leġislazzjoni tal-Komunità, l-importazzjoni ta' laħam ta' annimali tal-kaċċa slavaġġ u tar-razzett għandu jkun sospiż sakemm is-sitwazzjoni tista' tkun eżaminata aktar f'dawk il-kategoriji ta' l-għasafar.
(25) Id-Deċiżjoni 79/542/KEE u d-Deċiżjoni 2000/585/KE għandhom ikunu emendati b'hekk.
(26) Id-diposizzjonijiet tal-Komunità għall-importazzjoni ta' ċerti prodotti ta' oriġini ta' l-annimali jagħmlu riferenza għal-lista tal-pajjiżi terzi li jidhru fl-Anness tad-Deċiżjoni 79/542/KEE. Wara l-emenda tad-Deċiżjoni 79/542/KEE, it-tali riferenzi għandhom jitqiesu li huma għal-lista tal-pajjiżi terzi jew partijiet minnhom li tidher fil-Parti 1 ta' l-Anness II tad-Deċiżjoni 79/542/KEE, kif emendata mid-Deċiżjoni preżenti.
(27) Ibbażati fuq id-Direttiva 72/462/KEE, id-Deċiżjonijiet tal-Kummissjoni 89/18/KEE [58], 92/183/KEE [59] u 92/187/KEE [60] ittieħdu biex jarmonizzaw il-kondizzjonijiet tas-saħħa ta' l-annimali, iċ-Ċertifikazzjoni veterinarja, u r-regoli li jirregolaq l-importazzjoni minn bosta pajjiżi terzi ta' materja prima għal industriji ta' l-ipproċessar ta' laħam frisk minn annimali domestiċi ta' l-ispeċi tal-baqra, ovini, tal-mogħoż, tal-majjal, jew tal-familja taż-żiemel, mhux maħsuba għall-konsum tal-bniedem. Barra minn hekk, id-deċiżjonijiet tal-Kummissjoni mniżżla fid-dokument legali 14, li għandu jitħassar bl-att preżenti, jipprovdi r-regoli għas-saħħa ta' l-annimali u ċ-Ċertifikazzjoni għall-importazzjoni ta' dan il-laħam frisk meta maħsub għall-industrija ta' l-ipproċessar ta' l-ikel ta' l-annimali li jinżammu d-dar. Ir-Regolament (KE) Nru 1774/2002 tal-Parlament Ewropew u tal-Kunsill [61] iniżżlu r-regoli tas-saħħa dwar prodotti sekondarji mill-annimali mhux maħsuba għall-konsum tal-bniedem, inkluża t-tali materja prima. Il-ħtiġiet taċ-Ċertifikazzjoni ikunu riveduti u implimentati sa l-1 ta' Mejju 2004, meta r-Regolament (KE) Nru 1774/2002 isir applikabbli kompletament. Sadanittant, huwa l-każ li jinżammu, sa dik id-data, il-ħtiġiet tas-saħħa ta' l-annimali u l-mudell taċ-ċertifikati ta' dawn id-deċiżjonijiet li huma meħtieġa għat-tali prodotti, billi jkun ipprovdut perjodu transitorju xieraq li fih jibqgħu jkunu aċċettati l-mudelli l-antiki taċ-ċertifikati.
(28) Il-miżuri pprovduti f'din id-Deċizjoni huma skond l-opinjoni tal-Kumitat Permanenti tal-Linja ta' l-Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 79/542/KEE hija emendata kif ġej:
1. It-titolu huwa mibdul b'dan li ġej:
"Id-Deċiżjoni tal-Kunsill 79/542/KEE tal-21 ta' Diċembru 1976 tħejji lista ta' pajjiżi terzi jew partijiet minn pajjiżi terzi u tniżżel il-kondizzjonijiet għas-saħħa ta' l-annimali u dik pubblika u għaċ-Ċertifikazzjoni veterinarja, għall-importazzjoni lejn il-Komunità ta' ċerti annimali ħajjin u l-laħam il-frisk tagħhom."
2. L-Artikoli 1, 2 u 3 huma mibdulin b'dan li ġej:
"Artikolu 1
Materja tas-suġġett u skop
Din id-Deċiżjoni tistabbilixxi l-kondizzjonijiet sanitarji għall-importazzjoni lejn il-Komunità ta' annimali ħajjin, eskluża l-familja taż-żiemel, u għall-importazzjoni ta' laħam frisk u prodotti tal-laħam tat-tali annimali, inkluża l-familja taż-żiemel, iżda esklużi l-preparamenti tal-laħam.
Din id-Deċiżjoni ma tapplikax għall-importazzjoni ta' annimali mhux iddomestikati għal wirjiet jew esibizzjonijiet fejn it-tali annimali ma jinżammux jew ikunu mrobbija regolarment, u dawk l-annimali mhux iddomestikati li jifformaw parti minn kummiedji, jew maħsuba għal skopijiet xjentifiċi inklużi ta' konservazzjoni u sperimentali f'korp, istituzzjoni, jew Ċentru li kien approvat skond l-Anness Ċ tad-Direttiva 92/65/KEE.
L-importi ta' l-annimali u tal-laħam frisk awtorizzati skond din id-Deċiżjoni għandhom jibqgħu suġġetti għal disposizzjonijiet oħra li kienu adottati, jew jistgħu jkunu adottati, taħt il-liġi Ewropea ta' l-ikel.
Artikolu 2
Id-definizzjonijiet
Għall-iskopijiet ta' din id-Deċiżjoni, id-definizzjonijiet li ġejjin għandhom jgħoddu:
(a) 'annimali': tfisser l-annimali ta' l-art ta' l-ispeċi ta' taxa Proboscidea u Artiodactyla, u r-razez imħalltin tagħhom;
(b) 'żamma': tfisser razzett jew ażjenda agrikola, industrijali jew kummerċjali oħra uffiċjalment sorveljata, inklużi zoo, amuements parks, u riservi ta' natura selvaġġa jew tal-kaċċa fejn annimali jinżammu jew jitrabbew regolarment.
(ċ) 'interjuri mnaddaf': tfisser interjuri li minnu l-għadam, il-qarquċa, it-trakea, u l-bronki ewlenija, il-glandoli limfatiċi u t-tessuti mwaħħlin li jgħaqqdu, ix-xaħam u mukus tneħħew kompletament; fil-każ tal-laħam minn annimali domestiċi ta' l-ispeċi tal-baqra, il-muskoli sħaħ tax-xedaq, maqtugħin skond il-punt 41(a) tal-Kapitolu VIII ta' l-Anness I tad-Direttiva tal-Kunsill 64/433/KEE, ukoll jitqiesu bħala interjuri mnaddaf.
Artikolu 3
Kondizzjonijiet għall-importazzjoni ta' annimali ħajjin lejn il-Komunità
Importi lejn il-Komunità ta' annimali ħajjin jitħallew biss jekk it-tali annimali jikkonformaw ma' l-Artikoli 4, 5, u 6.
Artikolu 4
Post ta' oriġini ta' annimali ħajjin
L-annimali għandhom jiġu mit-territorju ta' pajjiż terz jew parti minnu kif imniżżel fil-kolonni 1, 2. u 3 tat-tabella ppreżentata fil-Parti 1 ta' l-Anness I li għalihom, fil-kolonna 4 li tikkorrispondi, hemm mudell speċifiku taċ-ċertifikat veterinarju nnominat għal dawn l-annimali.
Artikolu 5
Kondizzjonijiet speċifiċi
L-annimali għandhom jimxu mal-ħtiġiet ippreżentati fiċ-ċertifikat xieraq stabbilit skond il-mudell taċ-ċertifikat li jikkorrispondi mħejji taħt il-Parti 2 ta' l-Anness I, wara li jkunu kkunsidrati l-kondizzjonijiet speċifiċi indikati fil-kolonna 6 tat-tabella ppreżentata fil-Parti 1 ta' l-Anness I, u, jekk indikata hekk fil-kolonna 5 tat-tabella, għandhom ukoll jimxu ma' xi garanziji supplimentarji meħtieġa f'dak iċ-ċertifikat.
Jekk meħtieġ mill-Membru Stat tad-destinazzjoni, l-annimali kkonċernati għandhom jimxu mal-ħtiġiet addizzjonali taċ-Ċertifikazzjoni msemmija għal dak l-Istat Membru u inklużi fiċ-ċertifikat, ibbażati fuq il-mudell li jikkorrispondi ppreżentat fil-Parti 2.
Artikolu 6
Trasport ta' annimali ħajjin għall-importazzjoni lejn il-Komunità
1. L-annimali ma jitgħabbewx f'mezzi ta' trasport li qed iġorru annimali oħra li m'humiex destinati għall-Komunità jew huma ta' stat anqas ta' saħħa.
2. Matul it-trasport lejn il-Komunità, l-annimali ma jinħattux fit-territorju ta' pajjiż terz jew parti minn pajjiż terz li m'huwiex approvat għall-importazzjoni lejn il-Komunità tat-tali annimali.
3. Matul it-trasport lejn il-Komunità, l-annimali ma jinġarrux fit-triq, bil-linja tal-ferrovija, jew bil-mixi minn ġo territorju jew parti minn territorju ta' pajjiż terz li m'huwiex approvat għall-importazzjoni lejn il-Komunità tat-tali annimali.
4. L-annimali għandhom jaslu fil-post ta' l-ispezzjoni ta' fuq il-fruntiera tal-Komunità fi żmien 10 ijiem mid-data ta' meta tgħabbew fil-pajjiż terz li jesporta u jkunu akkumpanjati minn ċertifikat veterinarju, imħejji b'konformità mal-mudell li jikkorrispondi, mimli u ffirmat minn veterinarju uffiċjali tal-pajjiż terz li jesporta.
Fil-każ tat-traport bil-baħar, il-perjodu ta' 10 ijiem jittawwal biż-żmien tal-vjaġġ tal-baħar. Għal dan l-iskop, dikjarazzjoni mill-kaptan tal-vapur, imħejjija skond l-addendum tal-Parti 3A ta' l-Anness I, għandha tkun mehmuża fil-forma oriġinali tagħha maċ-ċertifikat veterinarju.
Artikolu 7
Kondizzjonijiet li għandhom ikunu applikati wara l-importazzjoni
Wara l-importazzjoni u skond id-Direttiva 91/496/KEE,
(i) l-annimali maħsuba għall-qatla immedjata għandhom jittieħdu mingħajr dewmien lejn il-kamra tal-qatla tad-destinazzjoni fejn jinqatlu fi żmien ħamest ijiem utli;
(ii) l-annimali maħsuba għal skopijiet tat-trobbija, produzzjoni jew biex jitħaxxnu, u l-annimali maħsuba għaż-żoo, amusement parks, u riservi tal-kaċċa u ta' natura selvaġġa, għandhom jittieħdu mingħajr dewmien fiż-żamma tad-destinazzjoni fejn għandhom jibqgħu għal perjodu minimu ta' 30 ġurnata qabel moviment ieħor barra ż-żamma, għajr fil-każ ta' kunsinna diretta lejn kamra tal-qatla.
Artikolu 8
Kondizzjonijiet għall-importazzjoni ta' laħam frisk lejn il-Komunità
L-importi lejn il-Komunità ta' laħam frisk maħsub għall-konsum tal-bniedem, mill-annimali kif definiti fl-Artikolu 2 u mill-familja taż-żiemel, għandhom jitħallew biss jekk it-tali laħam huwa konformi ma' l-Artikoli 9 sa 11.
Artikolu 9
Post ta' oriġini ta' laħam frisk
Il-laħam frisk għandu jiġi mit-territorju ta' pajjiż terz jew parti minnu kif imniżżel fil-kolonni 1, 2. u 3 tat-tabella ppreżentata fil-Parti 1 ta' l-Anness II li għalihom, fil-kolonna 4 li tikkorrispondi, hemm mudell speċifiku taċ-ċertifikat veterinarju nnominat għal dak il-laħam.
Artikolu 10
Kondizzjonijiet speċifiċi
Il-laħam frisk għandu jimxi mal-ħtiġiet ippreżentati fiċ-ċertifikat xieraq li jikkorrispondi mal-mudell taċ-ċertifikat imħejji taħt il-Parti 2 ta' l-Anness II, wara li jkunu kkunsidrati l-kondizzjonijiet speċifiċi indikati fil-kolonna 6 tat-tabella ppreżentata fil-Parti 1 ta' l-Anness II, u, jekk indikata hekk fil-kolonna 5 tat-tabella, għandu wkoll jimxi mal-garanziji supplimentarji mitluba f'dak iċ-ċertifikat.
Artikolu 11
Preżentazzjoni ta' laħam frisk fuq il-post ta' l-ispezzjoni fuq il-fruntiera tal-Komunità
Il-laħam frisk għandu jkun ippreżentat fil-post ta' l-ispezzjoni ta' fuq il-fruntiera tal-Komunità akkumpanjat minn ċertifikat veterinarju, imħejji b'konformità mal-mudell li jikkorrispondi, mimli u ffirmat minn veterinarju uffiċjali tal-pajjiż terz li jesporta.
Artikolu 12
Kondizzjonijiet li għandhom ikunu applikati wara l-importazzjoni
1. Wara l-importazzjoni, il-kategoriji li ġejjin tal-laħam frisk għandhom jittieħdu mingħajr dewmien lejn l-istabbiliment ta' l-ipproċessar tad-destinazzjoni, skond id-Direttiva 97/78/KE:
(a) karkassi mhux bil-ġilda mqaxxra ta' annimali slavaġġ tas-saqajn maqsuma f'żewġ partijiet maħsuba għall-konsum tal-bniedem wara aktar ipproċessar;
(b) interjuri mnaddaf ta' annimali domestiċi ta' l-ispeċi tal-baqra maħsuba għall-konsum tal-bniedem bħala prodotti bbażati fuq il-laħam wara aktar trattament bis-sħana billi jissajjar għal temperatura ta' ġewwa ta' mill-anqas 80 °C, jew sterilizzati f'kontenituri ssiġillati ermetikament b'mod li jinkiseb valur ta' Fo = 3.
2. Għall-kategoriji tal-prodotti riferuti fil-paragrafu 1(b), l-istabbiliment tad-destinazzjoni għandu jkun stabbiliment speċifikament approvat u rreġistrat biex jipproċessa dawk il-prodotti mill-Istat Membru li fih jinsab l-istabbiliment.
3. Skond il-proċeduri stabbiliti mid-Deċiżjoni 2001/106/KE, l-Istati Membri għandhom jikkomunikaw ma' xulxin u lill-Kummissjoni:
(a) l-ismijiet u l-indirizzi ta' l-istabbilimenti riferuti fil-paragrafu 2 u ta' l-awtorità lokali kompetenti responsabbli mis-sorveljanza ta' dawn l-istabbiliment, kif ukoll
(b) il-kategorija tal-prodotti li għalihom dawn l-istabbilimenti huma approvati u rreġistrati;
Artikolu 13
Ċertifikazzjoni
Iċ-ċertifikati veterinarji meħtieġa għall-importazzjoni ta' annimali ħajjin u laħam frisk lejn il-Komunità, kif ipprovdut f'din id-Deċiżjoni, għandhom isiru abbozz skond in-noti ppreżentati fil-Parti 2 ta' l-Annessi I u II. Madankollu, dan m'għandux jipprekludi l-użu taċ-Ċertifikazzjoni elettronika jew sistemi miftehma oħra, armonizzati fuq livell tal-Komunità."
3. L-Artikolu 4 isir l-Artikolu 14.
4. L-Anness jinbidel bl-Anness A ta' din id-Deċiżjoni.
Artikolu 2
Emendi tad-Deċiżjoni 2000/572/KE
Id-Deċiżjoni 2000/572/KE hija emendata kif ġej:
1. It-titolu jinbidel bi:
"Id-Deċiżjoni tal-Kummissjoni 2000/572/KE tat-8 ta' Settembru 2000 li jniżżel il-kondizzjonijiet tas-saħħa ta' l-annimali u tas-saħħa pubblika u ċ-Ċertifikazzjoni veterinarja ta' l-importi tal-preparazzjonijiet tal-laħam lejn il-Komunità minn pajjiżi terzi".
2. L-Artikolu 1 huwa mibdul b'dan li ġej:
"Artikolu 1
Din id-Deċiżjoni tniżżel il-kondizzjonijiet tas-saħħa ta' l-annimali u tas-saħħa pubblika u ċ-Ċertifikazzjoni veterinarja għall-importazzjoni tal-preparazzjonijiet tal-laħam."
3. L-Artikolu 2 huwa mħassar.
4. L-Artikolu 4(1) huwa mħassar.
5. L-Artikolu 6 huwa mħassar.
6. L-Anness I huwa mħassar.
Artikolu 3
Emendi tad-Deċiżjoni 2000/585/KE
Id-Deċiżjoni 2000/585/KE hija emendata kif ġej:
1. It-titolu huwa mibdul b'dan li ġej:
"Id-Deċiżjoni tal-Kunsill 2000/585/KE tas-7 ta' Settembru 2000 li tħejji lista ta' pajjiżi terzi li minnhom l-Istati Membri jawtorizzaw l-importi ta' laħam tal-fenek u ċertu laħam ta' annimali tal-kaċċa slavaġġ u tar-razzett u li tniżżel il-kondizzjonijiet għas-saħħa ta' l-annimali u dik pubblika u għaċ-Ċertifikazzjoni veterinarja għat-tali importi.".
2. L-Artikolu 2 huwa mibdul b'dan li ġej:
"Artikolu 2
L-Istati Membri jawtorizzaw biss importi tal-laħam li ġej:
- laħam tat-tjur slavaġġ tal-kaċċa li ma fihomx interjuri, għajr fil-każ ta' għasafar tal-kaċċa mhux imnittfa u mhux imneħħi l-ġewwieni tagħhom,
- laħam ta' l-għasafar tal-kaċċa tar-razzett,
- laħam tal-leporidae selvaġġ, definit bħala fniek u fniek slavaġġ, li ma fihomx interjuri, għajr fil-każ ta' lepridae mhux imnittef u mhux imneħħi l-ġewwieni tiegħu,
- laħam ta' fniek tar-razzett,
- laħam ta' mammali slavaġġ ta' l-art, għajr il-mammal bid-dwiefer mgħawwġa u l-leporide, li ma fihomx interjuri.
It-tali laħam għandu jiġi mill-pajjiżi terzi jew partijiet mill-pajjiżi terzi mniżżla fl-Annes I, u għandu jkun skond il-kondizzjonijiet imniżżla fiċ-ċertifikat veterinarju stabbilit skond il-mudell relevant taċ-ċertifikat tas-saħħa ppreżentat fl-Anness III, kif ipprovdut fl-Anness II.
Il-ħtiġiet meħtieġa riferuti fl-Anness II u ppreżentati fl-Anness IV iridu jitħarsu mill-pajjiżi terzi li jesportaw u ċċertifikati hekk billi jimlew it-Taqsima V għal kull ċertifikat tas-saħħa skond il-mudell ipreżentat fl-Anness III."
3. L-Annessi I u II jinbidlu bl-Anness B ta' din id-Deċiżjoni.
4. Fl-Anness III, il-Mudelli A, B, F, Ġ, u H jitħassru.
5. Fl-Anness IV, il-paragrafi 1,2, 5, u 7 jitħassru.
Artikolu 4
Revoki
Id-Deċiżjonijiet 80/801/KEE, 80/804/KEE, 81/526/KEE, 81/887/KEE, 82/414/KEE, 82/426/KEE, 83/84/KEE, 83/380/KEE, 84/292/KEE, 84/294/KEE, 84/390/KEE, 86/63/KEE, 86/72/KEE, 86/117/KEE, 86/463/KEE, 89/197/KEE, 89/221/KEE, 90/445/KEE 91/73/KEE, 91/189/KEE, 91/445/KEE, 91/446/KEE, 92/280/KEE, 93/198/KEE, 93/402/KEE, 97/232/KE, 98/371/KE, 98/625/KE, 1999/283/KE, 2001/745/KE u 2002/199/KE jitħassru.
Artikolu 5
Disposizzjonijiet transitorji u finali
1. Din id-Deċiżjoni għandha tgħodd mill-1 ta' Mejju 2004.
2. Ir-riferenzi magħmula mil-leġislazzjoni tal-Komunità għal-lista tal-pajjiżi terzi li jidhru fil-parti 1 ta' l-Anness tad-Deċiżjoni 79/542/KEE, kif imniżżla qabel l-emenda li ddaħħlu mid-Deċiżjoni preżenti, għandhom jittieħdu bħala riferenzi għal-lista tal-pajjiżi terzi li jidhru fil-Parti 1 ta' l-Anness II tad-Deċiżjoni 79/542/KEE, kif emendata mid-Deċiżjoni preżenti.
3. L-importazzjoni lejn il-Komunità ta' annimali ħajjin ċċertifikati qabel id-data riferuta fil-paragrafu 1 u l-laħam frisk mill-annimali li nqatlu qabel id-data riferuta fil-paragrafu 1, skond il-mudelli taċ-ċertifikati veterinarji mniżżla fid-deċiżjonijiet riferuti fl-Artikolu 4, għandhom ikunu awtorizzati għal perjodu ta' 60 ġurnata wara l-applikazzjoni ta' din id-Deċiżjoni.
Artikolu 6
Din id-Deċiżjoni hija indirizzata lill-Istati Membri.
Magħmula fi Brussel, fis-6 ta' Jannar 2004.